BIG สมชื่อ กำไรปี 58 โต 235% ชูแผนการตลาดสุดล้ำดันยอดขายกระฉูด!
BIG โชว์งบปี 58 กำไรเพิ่ม 235% มาที่ 459.45 ลบ. มากกว่าที่นักวิเคราะห์คาดการณ์ไว้ ชูแผนการตลาดสุดล้ำดันยอดขายกระฉูด!
23 ก.พ. 2559

บริษัท บิ๊ก คาเมร่า คอร์ปอเรชั่น จำกัด (มหาชน) หรือ BIG รายงานผลการดำเนินงานประจำปี 58 สิ้นสุดวันที่ 31 ธ.ค.58 (รวมบริษัทย่อย) มีกำไรสุทธิ 459.45 ล้านบาท หรือมีกำไรสุทธิ 0.13 บาทต่อหุ้น เพิ่มขึ้น 235.42% จากช่วงเดียวกันของปีก่อนที่มีกำไรสุทธิ 136.98 ล้านบาท หรือมีกำไรสุทธิ 0.05 บาทต่อหุ้น
โดยกำไรที่เพิ่มขึ้นในปี 58 เนื่องจาก ความสามารถในการวางแผนกลยุทธ์ในการขายและการตลาดที่มีประสิทธิภาพ ส่งผลให้ยอดขายเพิ่มสูงขึ้นถึง 38% จากปีก่อน ขณะที่รายได้รวมเพิ่มขึ้นเช่นกันเป็นผลจากการที่บริษัทสามารถขยายส่วนแบ่งทางการตลาดได้สูงเกินกว่า 50% จากการที่กล้องกลุ่ม mirrorless ได้รับความนิยมจากกลุ่มลูกค้าใหม่ที่นิยมใช้กล้องที่มีคุณสมบัติเหนือกว่า smartphone นอกจากนี้ ยังมีการจัดกิจกรรมส่งเสริมการขายในระหว่างปี 58 เพิ่มขึ้น
 
ขณะที่บล.ฟินันเซีย ไซรัส ประเมินว่างวดปี 58 บริษัทจะมีโอกาสทำกำไรปกติที่ 394 ล้านบาทเพิ่มขึ้น 188% จากช่วงปี 57 โดยแนวโน้มกำไรไตรมาส 4/58 มีโอกาสสร้างสถิติสูงสุดใหม่เนื่องจากเป็น High Season ของการขายกล้องและการท่องเที่ยว
ส่วนของกำไรสุทธิปี 59 เมื่อรวมประโยชน์จาก Loss Carry Forward ประมาณ 38 ล้านบาทจะอยู่ที่ระดับ 499 ล้านบาท เพิ่มขึ้น 27% จากปี 2558 ซึ่งแม้ไม่กระทบเงินสด เนื่องจากเป็นรายการทางบัญชี แต่จะเป็นการเปิดโอกาสให้จ่ายปันผลได้เพิ่มขึ้นได้ โดย BIG ยังคงเป็น Growth Stock ที่ฝ่ายวิเคราะห์ชอบและแนะนำ “ซื้อ” ที่ราคาเป้าหมายปี 2559 ที่ระดับ 2.30 บาท
 
ทั้งนี้ ราคาหุ้น BIG ปิดวันศุกร์ที่ 19 ก.พ.ที่ผ่านมาที่ 1.96 บาท มีอัพไซด์ 17% จากราคาเป้าหมายที่นักวิเคราะห์ให้ไว้